KOMISSION LAUSUNTO Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta NEUVOSTON DIREKTIIVIKSI moottoriajoneuvojen ja niiden perävaunujen rekisteröintiasiakirjoista

(Kommision EY:n perustamissopimuksen 189 C (d) artiklan nojalla esittämä)

KOMISSION LAUSUNTO Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta NEUVOSTON DIREKTIIVIKSI

moottoriajoneuvojen ja niiden perävaunujen rekisteröintiasiakirjoista

1. Asiakirjan tausta

Komission ehdotus Euroopan parlamentille ja neuvostolle 2.6.1997 (1)

(1) EYVL C 202, 2.7.1997, s. 13.

Talous- ja sosiaalikomitean lausunto 29.10.1997 (2)

(2) EYVL C 19, 21.1.1998, s. 17.

Euroopan parlamentin lausunto ensimmäisessä käsittelyssä 28.5.1998 (3)

(3) EYVL C 195, 28.5.1998, s. 11.

Komission muutettu ehdotus 7.8.1998 (4)

(4) EYVL C 301, 30.9.1998, s. 8.

Yhteisen kannan vahvistaminen 27.10.1998 (5)

(5) Asiakirjat 11408/1/98 ja ADO 1.

Euroopan parlamentin lausunto toisessa käsittelyssä 25.2.1999

2. Komission ehdotuksen tarkoitus

Moottoriajoneuvojen ja niiden perävaunujen rekisteröintiasiakirjat laaditaan jäsenvaltioissa ja ne eroavat toisistaan huomattavasti.

Ainoat näitä asiakirjoja koskevat kansainväliset määräykset on annettu tieliikennettä koskevassa Wienin yleissopimuksessa, jossa määrätään kansainväliseen tieliikenteeseen pääsemiseksi vaadittavan rekisteröintitodistuksen vähimmäissisällöstä.

Yleissopimuksen on allekirjoittanut ja ratifioinut yhdeksän jäsenvaltiota, ja neljä jäsenvaltiota on allekirjoittanut sen, mutta ei ratifioinut sitä. Yhteisö ja kaksi jäsenvaltiota eivät ole allekirjoittaneet sopimusta.

Koska Wienin yleissopimuksessa määrätään vain rekisteröintitodistuksessa esitettävistä vähimmäistiedoista ja koska sopimus ei ole voimassa kaikissa jäsenvaltioissa, on syytä antaa yhdenmukaistetut säännöt yhteisön tasolla.

3. Huomiot parlamentin toisessa käsittelyssä tekemistä tarkistuksista

Parlamentti ehdottaa kahta samanlaista tarkistusta.

Tarkistus 1:

Ilmaisu 'ajoneuvon salaiset tunnistemerkinnät' ja sitä vastaava tunnuskirjain E lisätään vapaaehtoisesti ilmoitettavien tietojen luetteloon, joka on liitteessä I olevassa VI jaksossa.

Tarkistus 2:

Ilmaisu 'ajoneuvon salaiset tunnistemerkinnät' ja sitä vastaava tunnuskirjain E lisätään vapaaehtoisesti ilmoitettavien tietojen luetteloon, joka on liitteessä II olevassa VI jaksossa.

4. Yleiset päätelmät

Molemmat tarkistukset koskevat salaisia turvallisuusmerkintöjä, joita ei voi nähdä paljain silmin ja joita on joidenkin moottoripyörien joissakin osissa. Jos poliisi pysäyttää moottoripyörän, jota epäillään varastetuksi ja jonka rekisterikilpiä epäillään vääriksi, hän voi lukea merkinnät, jos hänellä on tarvittavat lukulaitteet, ja periaatteessa tarkistaa, vastaavatko merkinnät rekisteröintiasiakirjoissa olevia ajoneuvon merkintöjä. Tällaisessa menettelyssä on kuitenkin seuraavia ongelmia:

1) Poliisin olisi tiedettävä, mitkä turvallisuusmerkinnät vastaavat tiettyä ajoneuvoa, eikä näitä tietoja ole merkitty rekisteröintitodistukseen. 2) Kaikkiin ajoneuvoihin ei ole tehty turvallisuusmerkintöjä. 3) Merkintöjen muotoa ja sijaintia ei ole standardoitu. 4) Hyvin harvoilla poliisilaitoksilla on lukulaitteita.

Näin ollen tarkistukset, joiden tavoitteena on ajoneuvovarkauksien vähentäminen ja joita komissio muuten kannattaa, eivät ole käytännön kannalta kovin hyödyllisiä.

Tämän vuoksi komissio hylkää parlamentin ehdottamat tarkistukset (ks. liite I).

LIITE I

Neuvoston yhteinen kanta // Parlamentin tarkistukset

(Tarkistus 1)

Liitteessä I olevan I osan VI jakson (uusi) E kohta

// E) ajoneuvon salaiset tunnistemerkinnät

(Tarkistus 2)

Liitteessä II olevan II osan VI jakson (uusi) E kohta

// E) ajoneuvon salaiset tunnistemerkinnät